চতুর্থ ছেলে এল কোথা থেকে? নদিয়ায় ‘ভুয়ো ছেলে’ নিয়ে বিপাকে বাবা

নদিয়া, সন্তু সাহা: এবার ভোটার তালিকায় (Voter List) ভুয়ো ভোটারের হদিস মিলল নদিয়ার (Nadia) ভীমপুর থানার (Bhimpur Thana) পোড়াগাছা পঞ্চায়েত এলাকায়। কৃষ্ণনগর (Krishnanagar) উত্তর বিধানসভার অধীন পোড়াগাছা পঞ্চায়েত। এই পঞ্চায়েতের ২২৯ নম্বর বুথের ভোটার তালিকায় ৫৫৩ ক্রমিক সংখ্যায় নাম রয়েছে জসিম মণ্ডলের, যার বাবার নাম বাহারালি মণ্ডল এবং বাড়ির নং n0007.

স্থানীয়দের দাবি বাহারালি মণ্ডল নামে বাসিন্দা থাকলেও জসিম মণ্ডল নামে তার কোনও ছেলে নেই।

স্থানীয়দের আরও দাবি বাহারালি মণ্ডলের( ৭১৫) তিন ছেলে রাকেশ মণ্ডল (৩৯৪), আতিয়ার মণ্ডল(৩৯৫) ও মালেক মণ্ডল(৭২০)। কিন্তু এই চতুর্থ ছেলে এলো কোথা থেকে? প্রায় চার বছর ধরে ভোটার তালিকায় নাম থাকলেও একদিনও তাকে ভোট দিতে দেখা যায়নি।

আরও পড়ুন: পাঞ্জাবি ভাষা না পড়লে ডিগ্রি বৈধ নয়, পঞ্জাবে ঘোষণা আপের

এই চতুর্থ ছেলে জসিম মণ্ডলকে ভুয়ো ভোটার বলে দাবি করছেন স্থানীয়রা। একই দাবি করেছেন বাহারালি মণ্ডল। তাঁর দাবি তাঁর তিন ছেলে কিন্তু ভোটার লিস্ট অনুযায়ী তার চার ছেলে এবং প্রত্যেকের বাড়ির নং একই। এর ফলে বিড়ম্বনায় পড়েছেন তিনি। ভুয়ো নাম ভোটার তালিকা থেকে বাদ দেওয়ার দাবি জানিয়েছেন তিনি। কিন্তু তা সত্ত্বেও সদ্য প্রকাশিত ভোটার তালিকায় ভুয়ো নাম কি করে থাকল তা নিয়ে উঠছে প্রশ্ন।

কৃষ্ণনগরের মহকুমা শাসক শারদ্বতী চৌধুরী অভিযোগ খতিয়ে দেখে ব্যবস্থা গ্রহণের আশ্বাস দিয়েছেন।